ተስፋልደት ምስ ጋንታ ባና ካብ መዓስ ክሳብ 2008 ጸኒሑ?
ተስፋልደት ኣስመሮም (ተፉ)
ኣብ 1980 ካብ ኣቶ ኣስመሮም ግደ፣ ካብ ኣደኡ ሓጎሳ ገ/መድህን ኣብ ኣስመራ እምባጋልያኖ ተወሊዱ ዝዓበየ ተስፋልደት (ተፉ)፣ ጌና ወዲ 8 ዓመት ህጻን ከሎ ፍቕሪ ኩዕሶ እግሪ ክሓድሮ ስለዝጀመረ፣ ዓበይቲ ደቂ ገዛውቱ ኣብ ስፖርት ብፍላይ ኣብ ኩዕሶ እግሪ ዝነበሮ ስምዒት ተረዲኦም ናብ ኣስመራ ስታድዮም ኩዕሶ እግሪ ንኽዕዘብ ብቐጻሊ ይማልእዎ ነበሩ። በቲ ሽዑ ኣብ ኣስመራ ስታድዮም ዝካየድ ዝነበረ ሓያል ውድድራት ኩዕሶ እግሪ ምሉእ ብምሉእ ስለዝተጸልወ፣ ካብ ትምህርቱ ተፈዲሱ ኣብ ዝመጽኣሉ ኣብ ከባቢ ገዛውቱ እምባጋልያኖ ምስ ደቂ ገዛውቱ ኩዕሶ እግሪ ይጻወት ነይሩ። ወዲ 16 ዓመት ምስ ኮነ ምስ’ቲ ዘለዎ ናይ እግሪ ስንክልና ኣብ ኩዕሶ እግሪ ብምሉእ ዓቕሙ ክጻወት ከም ዘይክእል ተረድአ። እንተኾነ ኣብ ዓውዲ ጸወታ ኩዕሶ እግሪ ልዑል ፍቕሪ ስለዝነበሮ ካብ’ቲ ዓውዲ ከይወጽአ ኣብ ዓውዲ ምስልጣን ክነጥፍ ወሰነ። በዚ ከኣ ነቶም ኣብ ከባቢ ገዛውቱ ዝርከቡ ህጻናት ምስልጣን “ሀ” ኢሉ ፈለመ። ኣብቲ እዋን’ቲ ብሃ.ማመተኤ ተወዲቡ ብኣቶ ግርማይ ተፈሪ (ኣባሓበሽ) ኣብ ባርጅማ (ኣስመራ) ኣብ ዝካየድ ዝነበረ ውድድራት ህጻናት ብደቂ ገዛውቱ ንዝቖመት “ባና” ዝተባህለት ጋንታ ኣሰልጣኒኣ ኮይኑ ክሳተፍ ጀመረ። ከነላልየኩም ተስፋልደት ኣስመሮም (ተፉ) ንጋንታ ባና ብልጽቲን ተወዳዳሪትን ኮይና ክትወጽእ ከኣ ብብቕዓት ሰሪሑ። ተፉ፣ ኣብ 1997 ክሳብ 2008 ብናይ ባዕሎም ወጻኢታት ምስ ጋንታ ባና ናብ ዝተፈላለየ ከተማታት ኤርትራ ማለት ናብ ጊንዳዕ፣ መንደፈራ፣ ደቀምሓረ፣ ባጽዕን ከረንን ወዘተ ዑደት ብምክያድ ብጠቕላላ 54 ግጥማት ኣካይዱ። ካብ’ዚ ግጥማት’ዚ ተፉ ንጋንትኡ ባና 39 ግዜ ንኽትዕወት ኣስተዋጽኦ ገይሩ።
1997